দাবি মতো চাঁদা না পেয়ে এক ভ্যানচালক ও তাঁর স্ত্রীকে বেধড়ক মারধর করল অশোকনগর থানার দেবীনগর উত্তরপাড়ার দুই যুবক। মারের চোটে ওই গর্ভবতী মহিলার ভ্রূণ নষ্ট হয়ে গিয়েছে বলে অভিযোগ। সীমা ব্যাপারী নামে ২৬ বছরের ওই মহিলা বর্তমানে হাবড়া হাসপাতালে ভর্তি। 
ভ্যানচালক বরুণ ব্যাপারী জানান, পাড়ার শীতলা পুজোর জন্য ৫০১ টাকা চাঁদা দাবি করে কয়েকদিন ধরেই অত্যাচার চালাচ্ছিল দুই দুষ্কৃতী। এমনকী, মদের বোতল ছুড়েও মারা হয় বলে অভিযোগ।
ভ্যানচালক জানান, এত টাকা চাঁদা দেওয়া তাঁর পক্ষে সম্ভব নয়। এর পর বুধবার দুপুরে অভিযুক্ত দুই যুবক চড়াও হয়। তারা মদ্যপ অবস্থায় ছিল বলে অভিযোগ আক্রান্ত দম্পতির। অভিযুক্তরা হলেন সুমন পাল ও সন্তু দাস। তারা ওই এলাকারই বাসিন্দা বলে জানা গেছে। আক্রান্ত গৃহবধূ জানায়, স্বামীকে বাঁচাতে আসেন ৩ মাসের গর্ভবতী সীমাদেবী। তখন তাঁকে ধাক্কা মারে অভিযুক্তরা।
তার পর ওই মহিলার প্রচুর রক্তপাত হয়। প্রথমে স্থানীয় অশোকনগর হাসপাতাল ও পরে হাবড়া হাসপাতালে আনা হলে গতকাল গর্ভপাত করে মৃত ভ্রূণ বের করা হয়। বর্তমানে আক্রান্ত মহিলা হাবড়া হাসপাতালে চিকিৎসাধীন। সংবাদমাধ্যমে এই খবর সামনে আসতেই ঘটনার তদন্তে হাবড়া হাসপাতালে আসে অশোকনগর থানার পুলিশ। আক্রান্ত দম্পতির কাছ থেকে পুলিশ ঘটনার বিস্তারিত বিবরণ লিপিবদ্ধ করেছে।
দেখুন ভিডিও...